Predkladacia správa

Dňa 13. mája 2004 schválila vláda Slovenskej republiky Záverečné vyhodnotenie Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2002 – 2003 a návrh Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005.

Úlohy C.16, C.17 a E.1 predmetného uznesenia reagovali na potrebu zahrnúť finančné požiadavky aktivít Akčného plánu do návrhu rozpočtových kapitol predkladaných Ministerstvu financií SR v rámci medzirezortného programu „Podpora multikultúrneho charakteru spoločnosti“.  V rámci koordinácie prípravy spomenutého medzirezortného programu oslovil podpredseda vlády pre európsku integráciu, ľudské práva a menšiny listom zo dňa 26. mája 2004 dotknutých členov vlády SR so žiadosťou o konkretizovanie rezortných podprogramov.  Rozpracovanosť návrhov rozpočtov rozpočtových kapitol však zapríčinila, že nie všetky zainteresované ministerstvá predložili možnosť zapracovať aktivity Akčného plánu do vlastných rozpočtov.  V nadväznosti na túto skutočnosť sa navrhuje zrušenie pôvodného zámeru zriadiť medzirezortný program „Podpora multikultúrneho charakteru spoločnosti“ pod gesciou Úradu vlády SR s podprogramami jednotlivých rezortov.  Medzirezortný program sa transformuje na program „Podpora multikultúrneho charakteru spoločnosti“ v rámci rozpočtovej kapitoly Úradu vlády SR, z ktorého budú financované aktivity Akčného plánu.

V nadväznosti na túto zmenu, materiál navrhuje zrušiť úlohu vedúceho Úradu vlády SR zriadiť medzirezortný program „Podpora multikultúrneho charakteru spoločnosti“ (C.16) a úlohy dotknutých členov vlády zapracovať rezortné podprogramy tohto medzirezortného programu do návrhu rozpočtov svojich rozpočtových kapitol (C.17 a E.1).  Materiál zároveň mení znenie úlohy C.17 pre vedúceho Úradu vlády SR, pričom mu ukladá zaradiť program „Podpora multikultúrneho charakteru spoločnosti“ do rozpočtovej kapitoly Úradu vlády SR na financovanie aktivít Akčného plánu v roku 2005.

Keďže materiál len upravuje spôsob vykonania už schváleného uznesenia vlády SR, nemá dopad na verejné financie, obyvateľov, hospodárenie podnikateľskej sféry a iných právnických osôb, životné prostredie alebo zamestnanosť.

Materiál bol predložený na medzirezortné pripomienkové konanie, v rámci ktorého boli zapracované všetky vznesené pripomienky.  Na rokovanie vlády SR sa predkladá bez rozporu.